Pick n Pay heroorweeg borgskap van musiekfeesSteve Hofmeyr. Foto: Burger Meyer/Maroela Media “Pick n Pay verwerp Steve Hofmeyr se uitlatings oor apartheid. Dit het geen plek in Suid-Afrika nie,” het die maatskappy in ŉ verklaring gesê. Hofmeyr het voorverlede week getwiet: Sorry to offend but in my books Blacks were the architects of Apartheid. Go figure. Sy twiet het ŉ opskudding op sosiale media veroorsaak. Talle Twitter-gebruikers het Hofmeyr se borge en maatskappye wat geleenthede borg waar Hofmeyr betrokke is, op sosiale media gekap en gevra of hulle sy uitlatings goedkeur. Pick n Pay het gesê dit is hartseer dat mense gekies het om die maatskappy te teiken oor Hofmeyr se uitlatings, bloot omdat hulle ŉ borg is van die musiekfees waar Hofmeyr gaan optree. “Hulle sal moet verduidelik waarom hulle voel dit is reg om ‘n organisasie aan te val wat geen verhouding met Steve Hofmeyr het nie, en boonop ‘n voortreflike geskiedenis in die teenstand van ongeregtigheid het, eerder as om hul kommer oor te dra aan die persoon wat die aanstoot gegee het.” Volgens Pick n Pay het die maatskappy sy teenkanting rakende Hofmeyr se uitlatings aan die organiseerders duidelik gemaak, hoewel hulle nie ŉ invloed het oor wie by die konserte optree nie. “Hulle het bevestig dat hy steeds sal optree. Dit sal baie hartseer wees as ŉ misplaaste sosialemedia-veldtog daartoe lei dat ons nie langer die konserte kan ondersteun nie. Maar in die lig van die onlangse gebeure sal ons ons toekomstige borgskap van die fees moet heroorweeg.” Hofmeyr het in reaksie hierop gesê: “Ek volstaan by my borge en vennote se reg tot uitdrukking en gevoelens, solank dit nie haatspraak of aanhitsing tot geweld insluit nie.” Maroela Media het die organiseerders van Afrikaans is Groot om kommentaar genader en wag vir terugvoer.